Papersnake/gushiwen huggingface dataset:
次韵奉酬当时参议见赠游钟山五诗 其一
李光（宋代）

二水苍茫外，千峰杳霭间。伤心金碧地，举目异河山。
次韵集津兄会群从王敦素宿王立之园明日西征
晃冲之（宋代）

秋高访幽居，风急桑未落。
天寒鸡犬静，地僻门巷阔。
主人避世贤，自说久栖泊。
呼儿出樽罍，梨栗亦不恶。
宾客四五人，谈笑动林薄。
夜阑惨无懽，离忧倏中作。
伯也天下士，千金轻一诺。
挥斥杨墨徒，正是邹鲁学。
如何但银鱼。生事了无托。
惜哉桃李姿，见笑葵与藿。
鸡鸣驱车行，令人意参错。
岩下观瀑旦晚异状子文有诗辄次其韵
何麒（宋代）

瀑色清明气犹雄，非烟非云非白虹。
兜罗绵光秀罘罳，瑠璃□影摇帘栊。
风吹银潢渍苍壁，日照玉柱惊青空。
谁言物象要有尽，我觉端倪殊不穷。
思涌回翔掀舞时，句在缥缈空蒙中。
更将七字写亭午，倚天长剑拖芒锋。
次韵周公谨见寄
马廷鸾（宋代）

空山学仙子，满耳笙箫听。
谁知九天上，云扉本不扃。
度世同御风，蓬蓬随飘零。
又如芬陀花，出火而青青。
哭五一弟先辈二首
刘克庄（宋代）

自小即相依，天涯影伴飞。
共灯抄细字，分俸赎寒衣。
已痛身长诀，犹疑客未归。
素帏惟幼女，断续哭声稀。
莱圃杂咏 其九
屈大均（明代）

苦瓜君子菜，义不食邪蒿。日夕林塘畔，毋辞抱瓮劳。
贤者之孝二百四十首 其八十五 马援
林同（宋代）

恶言出于口，必至反其身。小子闻人过，当如闻父名。
己卯寒食
于石（宋代）

今年客路逢寒食，村落无烟春寂寂。
荒冢累累人不识，芳草凄凄吐花碧。
麦饭一盂酒一滴，哀哀儿女春衫湿。
我过其傍因太息，有坟可酹何须泣。
干戈满地边云黑，路傍多少征人骨。
虚叟
释绍昙（宋代）

千圣机尘一洗清，心渊绝滓自灵明。
白头谩说无功用，种得空花结果成。
宋江三十六赞
龚开（宋代）

灌口少年，短命何益。
曷不监之，清源庙食。
雪湖八景次瞿宗吉韵 其六 断桥雪棹
凌云翰（元代）

山逗晴光玉气浮，我来乘兴似王猷。桥迷螮蝀高高耸，船压玻瓈细细流。

雪后未回花外棹，雨中曾唤柳阴舟。遥思寂寞春寒夜，一舸归来起白鸥。
过惠崇旧居
宋祁（宋代）

虽昧平生契，怀贤要可伤。
生涯与薪尽，法意共灯长。
遗画空观貌，残诗孰补亡。
神期通一语，无乃困津梁。
冬夜宿扬州开元寺烈公房，送李侍御之江东
刘长卿（唐代）

迁客投百越，穷阴淮海凝。中原驰困兽，万里栖饥鹰。

寂寂连宇下，爱君心自弘。空堂来霜气，永夜清明灯。

发后望烟水，相思劳寝兴。暮帆背楚郭，江色浮金陵。

此去尔何恨，近名予未能。炉峰若便道，为访东林僧。
维摩寺雨坐
皇甫冲（明代）

回岭无仄径，陟冈有夷壤。
展睐入空濛，游心益昭朗。
长风吹轻衣，飘摇翠微上。
古寺迷夕烟，明灯澹绡幌。
冥雨从东来，惊雷自西往。
林峦忽不见，但闻山涧响。
景寂非避喧，心莹乃成赏。
为礼沉疴踪，因之知幻象。
句
吕希纯（宋代）

何处孤城号秭归。久矣抠衣阙过庭。
五哀诗 楚三闾大夫屈原
李纲（宋代）

楚怀听秦诳，身作咸阳鬼。当时屈原争，坐困椒兰毁。

襄王复不悟，远作江南徙。行吟沅湘间，形槁颜色悴。

著书称离骚，风雅齐厥理。鸱鸮况小人，鸾凤喻君子。

眷眷不忘君，一篇三致意。纫兰采杜若，冠佩空自伟。

举世混浊中，谁与同乐此。忠臣会遇难，千古共一轨。

人情疏鲠亮，物能使软美。存亡反覆间，悔及良晚矣。

嗟嗟屈子心，芳洁畴与比。日月可争光，尘垢安能滓。

聊从太史卜，肯逐渔父醉。甘葬鱼腹中，怀沙汨罗水。

千秋身后名，芬馥同茝芷。夫岂椒兰徒，据势长不死。
别周记室诗
王胄（隋代）

五里徘徊鹤，三声断绝猿。
何言俱失路，相对泣离樽。
别意凄无已，当歌寂不喧。
贫交欲有赠，掩涕竟无言。
尾犯 其三 索徐翰友九节紫箫
沈皞日（清代）

是琅玕、参差十管，斸云嶰谷裁取。玲珑紫玉悬珠幕，囊锦谁能轻与。

曾见许。记小阁、春灯协律调中吕。帘衣月午。有瑟瑟天风，层台百尺，吹引凤凰去。

折杨柳，一曲移宫换羽。声声细入丝缕。九灵昨夜瑶窗听，销却人间凄楚。

留此住。得几度、摩挲翠袖笼寒处。商量往路。向明月桥边，琼花开后，重谱竹西句。
追挽蔡居士
尹台（明代）

大隐谁言远市朝，我思高士竟难招。吊怜楚老哀同剧，荐忆庚桑报自劳。

旧木萧萧围宅冷，长川泯泯去人遥。郤家故有乔林桂，何事奇芬阻碧霄。
德寿宫庆寿口号十篇
杨万里（宋代）

花外班行雾外天，何缘子细望龙颜。
小窥玉色真难老，底用曜仙九转丹。
菩萨蛮·倚楼小小穿针女
赵长卿（宋代）

倚楼小小穿针女。秋光点点蛛丝雨。今夕是何宵。龙车乌鹊桥。丝年谋一笑。岂解令人巧。不用问如何。人间巧更多。
挽学士张公
汪应辰（宋代）

俎豆平生事，逢时却论兵。
幄中多妙画，閫外即长城。
曾未登三府，何言梦两楹。
空余行乐处，画像俨如生。
县送邸报
方岳（宋代）

绿阴门巷冷沈沈，何许文书忽见寻。
谁爱屋乌方引玉，同骑竹马或登金。
今吾久已忘人世，故纸焉能损道心。
只有断云知此意，为驱一雨洗册林。
示寂颂
释法忠（宋代）

六十六年，游梦幻中。浩歌归去，撒手长空。
题李休宁藏斋
吴儆（宋代）

璧玉世所珍，常以十袭藏。
虎豹亦自爱，雾雨泽其章。
璧玉镇玷缺，郊庙登琮璜。
虎豹养成文。倏变风飞扬。
李侯知爱子，纳於道德场。
剧翳开云扃，挹洁抗同窗。
万轴架牙签，千篇垂琳琅。
灯火秋夜永，炉薰春昼长。
黄卷对圣贤，北窗卧羲皇。
欲不接耳目，心静发天光。
性宋蹈宫庭，礼教严范防。
城坚无畏敌，楫具川可航。
兹焉寄游息，鹏路观翱翔。
踏莎行 轻筠阁旧韵示江萍
蔡灿（清代）

绕树游丝，入帘香雪。东风薄幸催春别。欲描衣上并头花。

生憎花底双栖蝶。

好句吟成，宝钗敲折。朦胧一片凄凉月。愁多最怕梦醒时，梦来偏等愁时节。
寿曹茂来进士七十以故人仲蔚子请也
王世贞（明代）

尚忆公车日，君方冠弱辰。才真如太傅，老不慕平津。

第读养生主，何论观国宾。鸥闲知易饱，鹤瘦不关贫。

间引诗娱性，毋劳酒养醇。芝兰长自玉，竹柏得其真。

园种樊侯漆，溪收张翰莼。犹余故交子，来作扫门人。
句
张颉（宋代）

持节淮堧剧骏奔，扈扶文母入天阍。
府判再示楹字韵诗再和之
徐鹿卿（宋代）

别驾宝横道，冷官槁代楹。谁令尘土姿，近映冰壶清。

君家闽山阳，泉以蒙著名。平生养正功，烱烱心地明。

我家古泉溪，四顾岩峦萦。日迂长者辙，来往纷振缨。

湛泉偶趋风，嗽液咀流英。古榕憩阴阴，绿竹哦青青。

泉鸣似唤客，盈耳清音泠。欢谣动海隅，温诏来宸京。

只今游览地，回首真邮亭。
只耳儿歌戏为延子劼汝寿作
张晋（清代）

堕地初试啼声罢，家人走报各惊诧。吉梦非熊亦非罴，蜿蜒亲见乖龙下。

重瞳骈胁古有之，貌异毕竟非凡儿。岂真造物故簸弄，要留缺陷夸神奇。

闻尘半塞闻根在，蚁动牛斗不瞆瞆。君不见，后夔一足行即僵，典乐公然来凤凰。

君不见，师旷当年两目瞽，暗中还能辨石语。只耳儿，庸何伤，两耳苟不聪，不如一耳良。

五官之中耳司听，只耳何曾不用命。但教声入即心通，两耳翻嫌一耳剩。

延生抱子来我前，索我为儿歌长篇。雪肤玉貌果英物，人皆贵耳吾不然。

他日抗宗望此子，额痒定应出三耳。
扬州怀古和倚吟
金衍宗（清代）

形胜江淮控此方，芜城一赋容心伤。滥觞自是来岷峤，重甗缘何号蜀冈。

忽报琼花江国艳，遂通红粟汴河长。牙樯锦缆烟消尽，赢得雷塘作北邙。
颂证道歌·证道歌
释印肃（宋代）

从来蹭蹬觉虚行，不辞山远与深坑。
一担须弥难放下，爱观峰顶秀崚嶒。
雨中同曹尉王儦岩二首
赵蕃（宋代）

旧说吾邦岩谷多，历观无愈此嵯峨。
今朝唤渡仍冲雨，惭愧溪神不我诃。
回黄坦
范成大（宋代）

渥丹枫凋零，浓黛柏幽独。
畦稻晚已黄，陂草秋重绿。
平远一横看，浩荡供醉目。
落帆金碧溪，嘶马锦绣谷。
世界真庄严，造物极不俗。
向非来远游，那有此奇瞩！
周侯德政谣
曹粹中（宋代）

侯育我兮明淳，民感侯兮慈仁。
筑河碶兮水粼粼，开池井兮水沄沄。
我农耕兮河之漘，我农耘兮泉之濆。
土田膏兮稻如云，岁功成兮德泽均。
以食以餐兮，子孙诜诜。
歌侯之勋兮，颂侯之勤。
颂侯之勤兮，歌侯之勋。
贺新郎
张辑（宋代）

笛唤春风起。向湖边、腊前折柳，问君何意。孤负梅花立晴昼，一舸凄凉雪底，但小阁、琴棋而已。佳客清明留不住，为匡庐、只在家窗里。湓浦去，两程耳。

草堂旧日谈经地。更从容、南山北水，庚楼重倚。万卷心胸几千古，仰首骎骎紫气。正江上、风寒如此。且趁霜天鲈鱼好，把貂裘、换酒长安市。明夜去，月千里。
仓使和诗出奇不穷再次韵四首
刘克庄（宋代）

百禽久已蛰于冬，春暖喧啾各不同。
壶少提沽村店静，袴无脱着小家穷。
山翁吟窍黄泥蚓，阁老毫端白昼虹。
社饮今年多醒者，豚肩掩豆不能丰。
谒赠何国子监司籍坚
阳城（唐代）

久仰高明抱朴忠，倏传马首向城东。锦袍光射三千里，汗史功高百二雄。

童稚候门烹雀舌，黎老植杖盼菊松。皇天应欲逸家辅，故遣盘桓醉碧筒。
河中府古兴寄刘壮舆
晁说之（宋代）

肘腋患难御，垣墙倾莫制。
兹者论战国，破秦必在魏。
初疑此语谩，身到识真是。
河山既设险，信食以自治。
秦虽百虎狼，得进不得退。
襄王昧远图，苏秦嗜近利。
惜哉计画疏，为此山河愧。
我怀谁与语，刘子长论议。
方为十二史，吾言不可废。
眺听常思君，梦魂先朔吹。
题门壁
陆游（宋代）

四十年来住此村，胜衣拜起有曾孙。
市垆分熟容赊酒，邻舍情亲每馈餐。
居似穷边荒马驿，身如深谷老桑门。
幸知岁恶缘陂废，安得农官与细论？
淮南卧病闻李相夷简移军山阳以靖东寇感激之下因抒长句
鲍溶（唐代）

太白星前龙虎符，元臣出将顺天诛。教闻清净萧丞相，

计立安危范大夫。玉帐黄昏大刁斗，月营寒晓小单于。

鲁连未必蹈沧海，应见麒麟新画图。
金溪道中六首
包恢（宋代）

浓烟笼远岫，望眼如昏花。
欲暮还欲雨，行人始离家。
赠蕲簟与潞公二首 其一
范纯仁（宋代）

双文封卷如筒小，六月铺张满榻寒。曾是吐茵狂醉客，敢尘斋閤助清欢。
赠凌一源道人
楼钥（宋代）

知君曾住武当山，更解寻幽灊皖閒。
老矣无缘穷胜处，但思归去卧乡关。
去妇叹赠三溪包公 其三
何维柏（明代）

驱车晨出门，四顾呱呱泣。岂不念茕孑，去矣吾何及。
远如期 其二
胡直（明代）

我欲凌沧海之漭泱兮，我欲凌沧海之漭泱兮。天吴为仆御，苍沧服我箱。

东过王公，西王母房。员峤双阙，六著相羊。呼咤灵鳌，堙杀波浪。

臛彼鲸鲵，艺我稻梁，匪佳人兮予谁望。
雨霁
宋庠（宋代）

晓雨才收润，高轩一爽神。雪峰将变夏，桃蠹渐辞春。

霁隙微阳淡，阴墙积藓匀。空馀稚圭宅，蛙响遍诸邻。
和陆俨山扈从山行二首 其一
孙承恩（明代）

落日重山涌翠波，叨从仙跸寄行窝。云连斗极瞻天近，树隐寒声入夜多。

典礼幸逢窥盛事，宗禋合有继登歌。平原内史今词伯，健笔真能障九河。
荷屋常不轻画像赞
释居简（宋代）

芰荷为屋，芙蓉为裳。芳茝纫佩，落英贮粻。熏以石林，书传之香。

瀹以太华，玉井之凉。濯人间烟火气，毋干吾丘壑姿。

洎夫锦心之与绣肠，发卐庵之韬略，示我武之维扬。

适妙喜国拓吾故疆。安在乎广莫之野，而无何有之乡。
和颜持约
陈与义（宋代）

半篙寒碧秋垂钓，一笛西风夜倚楼。
多少巫山旧家事，老来分付水东流。
蝶恋花·乱叠青钱荷叶小
赵长卿（宋代）

乱叠青钱荷叶小。浓绿阴阴，学语雏莺巧。小树飞花芳径草。堆语衬碧於中好。梅子弄黄枝上早。春已归时，戏蝶游蜂少。细把新词才和了。鸡声已唤纱窗晓。
自题画诗 其二
戴本孝（清代）

燔柴今已废，岳灵杳何托。白云来洗崖，有额为谁斫。

涛声听松崩，响逐龙湫落。
桐江晓泊
刘澜（宋代）

风萧萧，冰瑟瑟，
淡烟空蒙冠朝日。滩头枯木如画出，
鸜鹆飞来添一笔。
久雨
俞桂（宋代）

踰月留京国，春光总不知。可伤连夜雨，好似暮秋时。

有客来无酒，逢人只说诗。官中闻闭籴，应是细民饥。
沧州道中
阎尔梅（清代）

潞河数百里，家家悬柳枝。
言自春至夏，雨泽全未施。
燥土既伤春，短苗不掩陂。
辘轳干以破，井涸园菜萎。
旧米日增价，卖者尚犹夷。
贫者止垄头，怅望安所之。
还视釜无烟，束腰相对饥。
欲贷东西邻，邻家先我悲。
且勿计终年，胡以延此时？
树未尽蒙灾，争走餐其皮。
门外兼催租，官府严呼追。
大哭无可卖，指此抱中儿。
儿女况无多，卖尽将何为？
下民抑何辜，天怒乃相罹，
下民即有辜，天恕何至斯！
视天非梦梦，召之者为谁？
呜乎！雨乎！
安得及今一滂沱，救此未死之遗黎！
读刘太真碑
朱翌（宋代）

衮衣华藻刻坚珉，下马来寻剥藓痕。
断画岂如弦可续，阙文犹冀石能言。
鬣村故址今仍在，螭首遗踪碎莫存。
欲较智愚三十里，又飞丝鞚过前村。
阶前苔
高启（明代）

莫扫雨余绿，任满闲阶路。
留着落来花，春泥免相污。
致中相拉游武夷有六耳不同谋之语原仲和章意
刘子翚（宋代）

年衰渐涸玉池津，拟丐明窗一匕尘。
底用趋风防六耳，须知对影已三人。
高情政喜追灵运，饱学那容欠大春。
右挈左提俱有赖，应怜怀抱久倾囷。
桃叶歌
景翩翩（明代）

侬自唤桃叶，侬只似桃花。
花花容易落，郎去宿谁家？
满庭芳 劝沃州孙仙进道
马钰（金朝）

神仙何处，只在蓬莱。逍遥坦荡奇或。或向虚无缥缈，去去来来。赏玩十洲三岛，纵闲游、阆苑瑶台。无穷乐，与云朋霞友，携手。开阐琼林雅宴，遣青衣鼓掌，引凤＊＊。玉女金童，不住歌舞传杯。醉卧清风明月，任祥烟、瑞我来回。勤修道，管将来，得与相陪。
代人上李龙图并廉使致语十首 其七
释德洪（宋代）

陇西家世到仍云，许国清忠盖代闻。有道风流贤太守，无双才气旧将军。

整弦使者情和易，承附诸郎艺逸群。便好画图收拾取，要传盛事满湘滨。
菜圃
杨万里（宋代）

此圃何其窄，於侬已自华。
看人浇白菜，分水及黄花。
霜熟天殊暖，风微旆亦斜。
笑摩挑竹杖，何日拄还家。
秋晚十咏·暝坐
李弥逊（宋代）

隐几北窗静，柏烟生鼎迟。
雨蕉寒入座，风竹暗侵篱。
贝叶谈无相，桃花现不疑。
叩床呼椎子，怜到暮钟时。
与同年陈公过山亭
赵汝暖（宋代）

青苔满地护阶阴，尘俗曾无半点侵。
林鸟避人穿谷去，野猿寻果出云深。
千竿翠竹依帘立，一对黄鹂入树吟。
昼静风清诗思罢，凭阑倾耳听松琴。
寄楚琼上人
李咸用（唐代）

遥知无事日，静对五峰秋。鸟隔寒烟语，泉和夕照流。

凭栏疏磬尽，瞑目远云收。几句出人意，风高白雪浮。
宫词一百首
岳珂（宋代）

绣裳画衮地生云，风动槐龙舞玉宸。
铃索不摇钟漏永，骊珠满袖宠词臣。
巢云亭
李彭（宋代）

山柳排晴空，群峰助高寒。危亭踞上游，不在世网间。

晓窗飞鸟度，暮檐馀雨还。兴多仲宣楼，势肩天姥山。

落笔睨前辈，血指空汗颜。金华牧羊客，句回造物悭。

眼界无一欠，辞源溟渤宽。会当践不朽，夜郎今赐环。
句
李大力（宋代）

三百年来今几秋，天地自老江自流。
和简夫游鼓山
韦骧（宋代）

气肃乾坤万物秋，久违真概喜重游。高閒况奉挂冠乐，旷逸惭非蜡屐流。

狂饮何羞吹帽落，时鲜岂必置船头。鹏抟鴳集逍遥等，醉眼冥冥百事休。
破贼凯歌八章 其二
李正民（宋代）

淮南千里少遗民，万顷膏腴变棘榛。辟地营田真上策，稻粱已见满仓囷。
秋日徐子复从昆山来同游高云从水居
许世卿（明代）

高山结宇傍湖边，远客来游此系船。霁色半空云映日，波光万顷水连天。

尊倾浊酒欢成醉，尘拂清风论入玄。秋景正佳看未厌，尚期月夜共陶然。
春雨
喻良能（宋代）

春阴不断怒鸠声，日日溪云带雨行。
试挂西窗看霁色，一川烟草画难成。
八月十四夜对月效李长吉
朱翌（宋代）

雨江洗出揉蓝天，结璘下铺白玉筵。
尾箕斗牛珠一穿，连晖接影堕我前。
整襟危坐天地默，不知夜漏下几刻。
飞萤一点从外入，白露下湿桂子香。
蓝桥云英正卖浆，金盘荔枝龙眼双。
松林林岩叟挽词
林亦之（宋代）

谁学陶朱去，梅花古戍旁。
平生疎几杖，哀曲损肝肠。
稚子青衿隽，东床绿袖长。
四更笳鼓动，月白水茫茫。
句
高似孙（宋代）

蟹才逢毕卓，酒不了刘伶。
眼儿媚·乃翁表里玉无瑕
魏了翁（宋代）

乃翁表里玉无瑕。浑是得天多。一生受用，不完全处，都补填他。郎君心念和平处，似得十分家。天何以报，重重印字，滴滴檐窠。
秋望
苏嵋（清代）

关山迢递夕阳斜，衰草离离客路赊。野水连天惟渡鸟，孤城隐雾半藏花。

南来旅雁云边笛，北云归鞍塞上笳。独怪湖滨垂老叟，经年寂寞滞天涯。
昆明池侍宴应制
沈佺期（唐代）

武帝伐昆明，穿池习五兵。水同河汉在，馆有豫章名。

我后光天德，垂衣文教成。黩兵非帝念，劳物岂皇情。

春仗过鲸沼，云旗出凤城。灵鱼衔宝跃，仙女废机迎。

柳拂旌门暗，兰依帐殿生。还如流水曲，日晚棹歌清。
马上 其一
邹浩（宋代）

策马戴残星，郊原破暑清。人间千万事，并入一时情。
登翠微亭
王昙（清代）

江中日落衣带围，西风吹人人不归。水禽膊膊水中落，有翅不得空中飞。

拍手呼山山欲笑，老马衔枯向空叫。君不见，晨风儿，布谷飞来化为鹞。

朝游武昌云，暮踏海西石。满山红树一江风，万里长空遮不得。
减字木兰花
向子諲（宋代）

年年岩桂。恰恰中秋供我醉。今日重阳。百树犹无一树香。

且倾日酒。赖有茱萸枝在手。可是清甘。绕遍东篱摘未堪。
锦岩杂咏五首 其五 锦石
成鹫（清代）

何年鬼斧斲嶙峋，石上犹存碧藓纹。满眼青钱无用处，空囊盈贮锦岩云。
蒲萄画
释文珦（宋代）

弱蔓引修藤，垂旒泫水晶。
忆曾江路见，风露熟秋棚。
送王纯仲
章甫（宋代）

客里因依三日语，爽气津津见眉宇。
自云纵酒少年场，抛掷黄眉如粪土。
倏焉四十发斑斑，手板青衫才一官。
江湖陈迹不复梦，食贫月俸仍酸寒。
别去不劳重叹息，富贵有时君努力。
青春难再却堪怜，恨不相逢十载前。
与孙巨源苏子瞻刘莘老广陵相遇苏请赋诗为别各用其字为韵每篇十韵 其一
刘攽（宋代）

都城每过从，车马动逾众。分飞无此欢，会合杳如梦。

薄霜作微寒，浅水未成冻。秋花正斓斑，幽鸟杂清哢。

此邦人事稠，南北屡迎送。以兹信宿间，得与数君共。

遂将结吾庐，念有用馀俸。稍营负郭田，毕力输赋贡。

百龄欲过半，来日颇自纵。冀君数相存，诗酒尚足用。
水调歌头·兵器暗吴楚
李光（宋代）

兵器暗吴楚，江汉久凄凉。当年俊杰安在，酌酒酹严光。南顾豺狼吞噬，北望中原板荡，矫首讯穹苍。归去谢宾友，客路饱风霜。闭柴扉，窥千载，考三皇。兰亭胜处，依旧流水绕修篁。傍有湖光千顷，时泛扁舟一叶，啸傲水云乡。寄语骑鲸客，何事返南荒。
题郎士元半日吴村别业，兼呈李长官
钱起（唐代）

半日吴村带晚霞，闲门高柳乱飞鸦。横云岭外千重树，

流水声中一两家。愁人昨夜相思苦，闰月今年春意赊。

自叹梅生头似雪，却怜潘令县如花。
晚春卧疾寄张八子容①
孟浩然（唐代）

南陌春将晚，北窗犹卧病。林园久不游，草木一何盛。
狭迳花障迷，闲庭竹扫净。翠羽戏兰苕，赪鳞动荷柄。
念我平生好，江乡远从政。云山阻梦思，衾枕劳歌咏。
歌咏复何为，同心恨别离。世途皆自媚，流俗寡相知。
贾谊才空逸，安仁鬓欲丝。遥情每东注，奔晷复西驰。
常恐填沟壑，无由振羽仪。穷通若有命，欲向论中推。
感事述怀，集杜二十首 其八
陈肇兴（清代）

回首驱流俗，深情托所亲。干戈犹未定，消息苦难真。

易下杨朱泪，难甘原宪贫。沈思欢会处，愁杀白头人。
句 其五
胡宿（宋代）

青女偷飞一夜霜。
偈颂一百零三首 其六十二
释月涧（宋代）

天台山万叠，信手轻拨转。六种皆震动，玲珑人人面。
蓟北旅思
张籍（唐代）

日日望乡国，空歌白苎词。
长因送人处，忆得别家时。
失意还独语，多愁只自知。
客亭门外柳，折尽向南枝。
记草木杂诗七首 其五 吉贝
朱松（宋代）

炎海霜雪少，畏寒直过忧。驼褐阻关河，吉贝亦可裘。

投种望著花，期以三春秋。茸茸鹅毳净，一一野茧抽。

南北走百价，白氎光欲流。似闻边烽急，缘江列貔貅。

裁襦衬铁衣，爱此温且柔。天乎未厌乱，利厚人益媮。

谁知海滨客，独叹无人酬。
清平乐
吕胜己（宋代）

红尘久住。仙驭凌波去。本似行云无定处。那更腊残风雨。

瑶芳片片轻飞。但留青子栾枝。孤负岁寒幽意，如今却与春宜。
偈倾一百六十九首
释智朋（宋代）

把定乾坤正此时，衲僧犹未副全提。
普贤不顾弥天罪，甘自浑身陷铁围。
送张卿郎君赴硖石尉
岑参（唐代）

卿家送爱子，愁见灞头春。草羡青袍色，花随黄绶新。

县西函谷路，城北大阳津。日暮征鞍去，东郊一片尘。
题张文潜画帖 其一
陈克（宋代）

此老从来马如狗，却笑蹇驴难朝天。聊尔据鞍犹觅句，想知行处似乘船。
上邵宝文
王令（宋代）

出处身之道，穷通命所关。
孔犹闻宋逐，轲亦退梁还。
兹道方中闻，流风有後艰。
客来方病宪，人戚不堪颜。
士有高山仰，身尝逸驾攀。
径心思古到，独手欲今扳。
憔悴穷年学，乖疏五两纶。
鱼盐闻古隐，畎亩识今闲。
蹈海时何谓，无田力亦孱。
清醒甘泽畔，富贵奈墦间。
进壮羝羊触，行屯乘马班。
食贫欣道在，愠见笑儿顽。
时已输雌雉，心犹耻瘠环。
偶逢邦有道，喜睠涕无潸。
观水求窥海，知天愿适山。
虽归滕国圣，尚贱许行蛮。
进效无横草，希仁等弃官。
圣门犹进惑，惠政况先鳏。
自道非能赋，几希不敢删。
误知何以报，忠信赤心殷。
蝶恋花二首 其二 崔家牡丹一朵
李祁（宋代）

郑重护花花不误。一朵倾城，博得人人顾。斜口陇头江畔去，纷纷竟问崔家路。

已诧园林吹柳絮。著意遮围，慢款春光住，酒后莫将京国诉，怕花愁损难为处。
追叙清溪翁
黄衷（明代）

清溪之水清以深，飞湍千里赴云林。溪居逸老雪垂领，誓指素石明贞心。

武惠仍闻涣中土，翁也古雅生乎今。济人不叙眼前德，耀世宁论头上簪。

饥来饮向清溪水，乐处仍登溪上岑。浮云苍狗但变态，肯与鱼鸟争浮沉。

忆昔翁未落世时，有问不语惟弹琴。鹿门老庞足冲寂，鬼谷夫子遗幽音。

几年种树卜天运，苍槐千尺垂高阴。粤中屹屹御史府，利润恍如溪共临。

岷山瓮口导江出，况复庆源无近浔。吾闻汇会更百派，浩浩九有流沄沄。
砻山
邓剡（宋代）

斜阳客如画，路围丛薄间。
惊禽忽冲起，似石投前山。
羌儿吹笛
王恭（明代）

雪净阴山片月微，数声羌笛起依稀。不堪吹作梅花调，多少边人尚未归。
早发开先入城至中道亲旧约予复还薄晚复自归宗入郡中
李彭（宋代）

细听㶁㶁水流涧，静看悠悠山放云。涧底游鱼随叶下，岩间独树藉云分。

残星已发招隐寺，落日愿低耶舍坟。却背孤村入城市，沙边深愧白鸥群。
红铃月头额
贾似道（宋代）

虫名月额及红铃，来往交锋暂或赢。
纵然得胜终难久，赢得钱来不可行。
偶作二首
白居易（唐代）

战马春放归，农牛冬歇息。何独徇名人，终身役心力。

来者殊未已，去者不知还。我今悟已晚，六十方退闲。

犹胜不悟者，老死红尘间。

名无高与卑，未得多健羡。事无小与大，已得多厌贱。

如此常自苦，反此或自安。此理知甚易，此道行甚难。

勿信人虚语，君当事上看。
酹江月
刘处玄（宋代）

陇西余虑，到潍阳秦台，空来空去。贵府推官同太守，相访临归叮嘱。壬戌新正，欲邀到府，未见先生许。处玄重答，这里元宵亦做。四序孰悟三元，天官赐福，下救阴灵苦。生在中华崇道德，世赞名传千古。大醮洪禧，青词奏圣，感应应难遇。文山作醮，白龟莲衬王祖。
采莲曲二首
顾闻（明代）

兰舟终日漾莲溪，少女如花锦袖低。
含笑折来流水畔，红妆两两镜中啼。
题独乐园
宗泽（宋代）

范公之乐后天下，维师温公乃独乐。
二老致意出处间，殊涂同归两不恶。
鄙夫杖藜访公隐，步无石砌登无阁。
堂卑不受有美夺，地僻宁遭景华拓。
始知前辈稽古力，晏子萧何非妄作。
细读隶碑增慷慨，端正似之甘再拜。
种药作畦医国手，浇花成林膏泽大。
见山台上飞嵩高，高山仰止如公在。
感春
郭印（宋代）

春光不觉老，兀坐掩深扉。
寇盗时闻说，山林未忍归。
心惊幽鸟语，眼眩杂花飞。
何日乾坤静，馀生得所依。
无题二首
杨亿（宋代）

铜盘蕙草起青烟，斗帐香囊四角悬。
沈约愁多徒自瘦，相如意密有谁传。
金塘雨过犹疑梦，翠袖风回祇恐仙。
日上秦楼休寄咏，东方千骑拥辎軿。
白水寺
方回（元代）

壁画暗金刚，无人犬吠堂。翠苔千古润，玉水一寻方。

尘路云蒸火，阴林石凝霜。仙凡元不远，咫尺异炎凉。
减字木兰花 赠孙兴宗侍儿四首 其六
王之道（宋代）

修眉山远。娇抹乌云秋水畔。酒里花前。坐拥斯人怎得寒。

醁醽浮满。须索空缸仍覆盏。正恐相妨。归去如闻笑语香。
张左虞燕京惠诗却寄
朱邦宪（明代）

迅风激高云，朔雁正南翔。
良友在长安，寄我诗数行。
恍闻渐离筑，忽洒燕山霜。
肝胆两相照，然诺安能忘。
结辔尔优游，块处吾傍徨。
久挟三千牍，不共侏儒囊。
空射箭头书，无益聊城亡。
嗟嗟竟白头，蓬蒿泪沾裳。
丈夫抱远略，策名在疆场。
不知汉天子，曾复问冯唐。
玉楼春（海棠）
王诜（宋代）

锦城春色花无数。排比笙歌留客住。轻寒轻暖夹衣天，乍雨乍晴寒食路。

花虽不语莺能语。莫放韶光容易去。海棠开后月明前，纵有千金无买处。
戊戌岁元日梦云庵携登塔问答甚多觉而忘之作此
释德洪（宋代）

政和八年四十八，一念了知一切法。颠倒妄想垢消灭，平等性切光通达。

常令现前绝功勋，不欲染污差毫发。云庵梦中提诲我，不然何以同登塔。
过万泉县
李复（宋代）

邑屋连山麓，萧条去路斜。
卤田无美井，旱港足飞沙。
逃室多欹栋，残林有断槎。
荒墟人不见，墙角自开花。
秋窗遣兴 其四
吕本中（宋代）

东园有乔木，翳翳凌霄汉。岁月变虬枝，雨露潫霜干。

浓阴书屋变，伴我同昏旦。根株视百草，秋风已萎烂。

良材际时用，未忍付樵爨。
题叶家双莲亭
许景衡（宋代）

鸳鸯也是池中物，何似芙蕖出水新。独蕊应惭今夜月，群花空占别时春。

恭惟陶冶归元圣，闻道丹青忆老臣。更向东郊看合颖，我曹今作太平人。
林和靖孤山旧隐
释文珦（宋代）

抱璞肯自剖，藏之在深椟。
嗟彼荆山人，不能卫其足。
生先有良贵，那爱分□禄。
閒居五十年，祗着山人服。
华衮有何好，此服安且燠。
童鹤亦清真，梅边伴幽独。
身后无子孙，高风许谁续。
疎澹水边萤，飞来照吟屋。
秋夜闻砧
冼光（明代）

谁家夫婿安边戍，夜捣寒砧动客居。秋老不随黄叶尽，月明犹绕碧窗虚。

心悬塞外三更梦，恨绝天涯一纸书。我亦久怀芳径好，征鞍何日赋归欤。
潘氏梅所
薛嵎（宋代）

种梅营数椽，四壁但萧然。
清带山林气，香来笔砚边。
云深天向晚，人立鹤趋前。
余亦岁寒者，相从恰暮年。
南堂晨坐
陆游（宋代）

镜湖清绝似潇湘，晨起焚香坐草堂。
日暖游丝垂百尺，花残新草酿千房。
绿桑糁箔开蚕食，白水翻车浸稻秧。
莫道村翁杀风景，也能沽酒答年光。
题尤使君郡圃十二诗 其十 霞起堂
李庚（宋代）

赤城古洞天，彤霞照山谷。烂烂九光垂，馀辉借草木。

伊予有痼疾，企望常不足。待与马练师，耘芝灌松竹。
寄何宣仲
王洋（宋代）

同年进士同坛僧，暂联戢戢如浮萍。
一从仕版祗事役，往往牢落如胆星。
假能作意笃恩好，言语不过时芳馨。
死一贵贱两乖角，黄钟可扣非柔莛。
吾见何子取路别，秋霜皦日看鸿冥。
一言意合即定人，咄嗟洞见无留停。
慈亲八十发黄素，稚子三岁眸青荧。
此翁贫苦不敢叹，意欲欢笑娱新庭。
往年我官南武郡，士有林子家伶俜。
一儿得官走上国，投铨中品书安宁。
忽去病死不得返，我亦愤泣伤飘零。
徐言中表有贤丈，已收旅骨依林垌。
是年我归再通讯，冬日已照尧阶蓂。
书中报我方急扰，我意官下非常经。
翻阳胡子遽客死，此翁立为营辎軿。
我时方卧生欢息，不觉洒泪沾床屏。
恩宜先施士固有，德不期报人谁听。
贫犹务德幸今见，列不背义闻前铭。
又思此翁乃常履，盛誉未足滋芳名。
有如此翁空试用，慕附始见真膻腥。
一官未骼念张里，九鼎自合尊朝廷。
行看声欬立事业，下邦震动如雷霆。
淮田野人分屏置，双鬓不复当年青。
乾愁道路阻会面，恨酒不醉嗟长醒。
短书一纸说情状，安得模写无馀形。
何如未决待清暑，尚期一醉同壶瓶。
缭丝灯次李西涯杨邃庵二先生韵二首 其一
归有光（明代）

圣朝威德务怀柔，万里滇南比内州。邛竹多年通市易，宝灯今日盛传流。

僰人技巧新曾见，织女功庸久未酬。却忆当年李学士，玉堂诗酒坐淹留。
过赵州石桥和杜缑山韵
王翰（唐代）

隔断红尘竟不飞，客行石磴不粘泥。高连晓岸堆晴雪，斜跨青波卧彩霓。

山势远连沧海阔，地维平见太行低。故园回首几千里，怅望碧山山更西。
雨中怀郑成昭
林大辂（明代）

径竹色逾净，窗蕉声转寒。
流年频闭户，世事偶凭阑。
绕郭见秋水，喧江闻暮滩。
石村云卧者，迟尔话悲欢。
奉和圣制送张尚书巡边
袁晖（唐代）

出师宣九命，分阃用三台。始应幕中画，言从天上来。

丹青不独任，韬略遂双该。坐见威棱洽，弥彰事业恢。

旌旗晓云送，鞞鼓朔风催。虏气消残月，边声韵落梅。

羽书雄北地，龙漠寝南垓。宠战黄金尽，输诚白日回。

离章宸翰发，祖宴国门开。欲识恩华盛，平生文武材。
题关云长庙
胡寅（宋代）

西方有幻师，以利行幻术。
利他乃甘言，自利则其实。
曾微证形象，雇喜论恍惚。
可怜亿兆人，明智百无一。
泯然俱受绐，宁以鬼自怵。
疑怖既迫心，祈祷便屈膝。
千载浮屠氏，个个提一律。
云长忠烈士，蜀汉凛三杰。
许身初择义，遇主益秉节。
一受先主知，不为曹公屈。
最后围樊城，许南已无拂。
智略孙吴俦，议徙股胆栗。
惜哉片言戾，壮志遂纡郁。
至今想英风，使我竦毛骨。
庙祀礼则宜，为国有典秩。
而彼天台僧，相此山水窟。
欲缮庐而处，假灵宣鬼物。
章乡城近止，将军此焉没。
斯人兼畏仰，吾计行可必。
唱云暴悍魂，岩壑擅营室。
从吾爱净戒，父子归命佛。
初犹未赫烜，灵响沉寂谧。
奈何无尽翁，作记极词笔。
一毛成万钧，财施日盈溢。
精蓝敞千柱，城旦汹溟渤。
捐身养惰游，小智之所弗。
而况正直神，肯徇智颛汩。
永怀王迹熄，异说竞蠭出。
圣言甚微眇，学士迷祖述。
佛徒窍其柄，高坐弄拳拂。
翕张性命说，自谓了生灭。
孤标类清远，阴趣尽攘夺。
凡民何足算，吾党是可妒。
终始莽如梦，变化暗若漆。
矧希有漏因，便怛无常猝。
推波而助澜，司寇莫能诘。
岂惟兹一庙，淫祀如发密。
谁将驱缁褐，南亩畀巾帻。
幽明无俶扰，典祀不相昵。
坐令宇宙间，礼乐兴炳蔚。
北冥有鱼
庄周（先秦）

北冥有鱼，其名为鲲。鲲之大，不知其几千里也；化而为鸟，其名为鹏。鹏之背，不知其几千里也；怒而飞，其翼若垂天之云。是鸟也，海运则将徙于南冥。南冥者，天池也。《齐谐》者，志怪者也。《谐》之言曰：“鹏之徙于南冥也，水击三千里，抟扶摇而上者九万里，去以六月息者也。”野马也，尘埃也，生物之以息相吹也。天之苍苍，其正色邪？其远而无所至极邪？其视下也，亦若是则已矣。
偈十九首 其六
释守卓（宋代）

步步登高，从空放下。南北东西，曾无缝罅。教外别传，一切话霸。
铜雀砚
杨万里（宋代）

摸索陶泓不忍研，阿瞒故物尚依然。
浪传铜雀檐间瓦，恐是金凫海底砖。
贺新郎
王千秋（宋代）

短艇横烟渚。梦惊回、凄凉尚记，绿蓑鸣雨。拍塞愁怀人不解，只有黄鹂能语。复拟待、乘槎重去。无奈东君刚留客，张碧油、缓按香红舞。生怕我，顿遐举。

故溪冉冉春光度。想晚来、杨花云际，白苹无数。竹里樵青应是怪，目断鸣榔去路。料为我、羞烦鳞羽。好趁小蛮针线在，按纶巾、归唤松江渡。重系缆，醉眠处。
舟中怀纪小痴
李维寅（清代）

幽人耽朝眠，楫师惜清晓。轻风帆艖䒀，遥村挂参昴。

冥濛衣上云，罨蔼烟中筱。延缘度溪湾，闶爽见晴昊。

春波鱼尾莘，旭日雉鸣鷕。眷兹物华妍，怅彼知音杳。

抱琴期不来，深杯为谁倒。
连日暖甚 其二
韩淲（宋代）

不道夏衣是轻，且云春服既成。乍雨乍晴时候，宜闲宜睡心情。
送春
田锡（宋代）

花菲菲，柳依依，留春不住送春归。春归何处堪图画，春尽江南日暮时。

黄鹂啼多芳草远，青梅子重杨花飞。人生三万六千日，与君复有明年期。
以酒渴爱江清为韵寄秦廿四 其四
李彭（宋代）

玄晖擅江左，远岫列云窗。佳句神其吐，律身未敦庞。

胡为犯奇祸，双流带二江。将智嗟耄及，怀宝听迷邦。
赠阳安徐迈表兄屯田
赵抃（宋代）

少时所学苦，食檗日自强。壮岁从宦清，饮冰中刚肠。

阳安百里地，邈在天一方。惠政不鞭朴，斯民乐耕桑。

念予昨守赣，与兄会家乡。兄今岁已满，余遽提蜀疆。

一朝此邂逅，五载忘参商。且勿语离索，易老惊鬓霜。

且勿较通塞，放怀把酒觞。上方圣政新，求贤坐明堂。

兄道足施设，兄志弥颉颃。喜予外祖门，从此生辉光。
叙怀
张蠙（唐代）

月里路从何处上，江边身合几时归。

十年九陌寒风夜，梦扫芦花絮客衣。
题合肥驿
王之道（宋代）

重来岁月恍如飞，但怪芜城壁四围。
千里漫推新政善，几人能四故园归。
云蒸残暑催登谷，风作新凉戒授衣。
小驿滞留朋旧绝，何妨白昼掩朱扉。
送张秀才谒高中丞
李白（唐代）

秦帝沦玉镜，留侯降氛氲。感激黄石老，经过沧海君。

壮士挥金槌，报仇六国闻。智勇冠终古，萧陈难与群。

两龙争斗时，天地动风云。酒酣舞长剑，仓卒解汉纷。

宇宙初倒悬，鸿沟势将分。英谋信奇绝，夫子扬清芬。

胡月入紫微，三光乱天文。高公镇淮海，谈笑却妖氛。

采尔幕中画，戡难光殊勋。我无燕霜感，玉石俱烧焚。

但洒一行泪，临歧竟何云。
探春慢 腊梅花
陆蓉佩（清代）

绛蜡凝黄，琼枝缀蕊，一夜微香初逗。月冷云封，霜欺雪压，刚是峭寒时候。

几度临风看，怎玉骨、这番消瘦。绮窗纸帐轻笼，殷勤珍护知否。

独鹤也应闲守，想皓腕轻攀，冷香盈袖。伴我孤吟，一般清绝，不许春风吹逗。

忍记年时，红紫零落，那堪回首。插向铜瓶，岁寒标格如旧。
咸阳西楼别窦审
郎士元（唐代）

西楼迥起寒原上，霁日遥分万井间。小苑城隅连渭水，

离宫曙井近京关。亭皋寂寞伤孤客，云雪萧条满众山。

时命如今犹未偶，辞君拟欲拂衣还。
直舍纪事二首 其一
程公许（宋代）

独冷官曹可得禁，近来冷过玉壶冰。无钱沽酒休烦送，有马知壶许借乘。

罢谒最宜吟惨淡，爱閒赢得睡懵腾。鸾凰自合翔千仞，壶遣人间挂弋矰。
曾子固令咏齐州景物作二十一诗以献 其三 凝香斋
孔平仲（宋代）

东郡经年久，西斋一事无。萧然静相对，惟有博山炉。
读淮阴传
徐渭（明代）

展也大英雄，从龙起汉中。从容出胯下，谈笑取山东。

所短图钟离，何须悔蒯通。白圭蒙此玷，磨不问南容。
寒芦四鸿 其二
张侃（宋代）

见山真见山，翠满檐楣间。屏几漫画障，意足水墨閒。
走百病行
周用（明代）

都城灯市由来盛，大家小家同节令。诸姨新妇及小姑，相约梳妆走百病。

俗言此夜鬼穴空，百病尽归尘土中。不然今年且多病，臂枯眼暗兼头风。

踏穿街头双绣履，胜饮医方二钟水。谁家老妇不出门，折足蹒跚曲房里。

今年走健如去年，更期明年天有缘。蕲州艾叶一寸火，只向他人肉上然。

去年同伴今希有，几人可卜明年走。长安主人肯居停，寂寂关门笑后生。

但愿中秋不见月，博得元宵雨打灯。
止酒
陶渊明（魏晋）

居止次城邑，逍遥自闲止。
坐止高荫下，步止荜门里。
好味止园高，大懽止稚子。
平生不止酒，止酒情无喜。
暮止不安寝，晨止不能起。
日日欲止之，营卫止不理。
徒知止不乐，未知止利己。
始觉止为善，今朝真止矣。
从此一止去，将止扶桑涘。
清颜止宿容，奚止千万祀。
谢张泰伯惠黄雀鮓
黄庭坚（宋代）

去家十二年，黄雀悭下筯。
笑开张侯盘，汤饼始有助。
蜀王煎藙法，醢以羊彘兔。
麦饼薄于纸，含浆和咸酢。
秋霜落场谷，一一挟茧絮。
飞飞蒿艾间，入网辄万数。
烹煎宜老稚，罂缶烦爱护。
南包解京师，至尊所珍御。
玉盘登百十，睥睨轻桂蠹。
五侯哕豢豹，见谓美无度。
濒河饭食浆，瓜葅已佳茹。
谁言风沙中，乡味入供具。
坐令亲馔甘，更使客得与。
蒲阴虽穷僻，勉作三年住。
愿公且安乐，分寄尚能屡。
题画卷五首
范成大（宋代）

暑云泼墨送惊雷，坐见前山骤雨来。
今夜一凉千万里，更无焦卷与尘埃。
秋日清晨从游法源寺归而赋此
张元默（清代）

钝根不解禅，爱游禅悦地。凌晨叩关入，松篁发幽翠。

谡谡清风生，泠然有秋意。无量三昧力，功德绝思议。

龙象眩耳目，虫鼠哂肝臂。略参微妙机，同证澹泊志。

佛堂长明镫，白昼犹生穗。尘寰方扰扰，贪痴兼媢忌。

虎豹竞噬人，九阍天亦醉。愿仗佛力宏，三灵宅澄粹。

花雨散缤纷，息此曼衍戏。循廊屡徘徊，联吟触诗思。

因风惭道韫，雅人发深致。丁香媚三春，花时纵游骑。

隘巷苦喧阗，如琴骋六辔。今日何寂寞，启扃藓阴腻。

深林静无人，隔沼馀残芰。珍禽时一鸣，竹径憩森邃。

扑尽东华尘，雅宜北窗睡。静中有至乐，不须著一字。

兴尽返寓庐，牢愁散羁寄。相对欲忘言，沆瀣有真契。

同悟木樨香，犹闻松子坠。
仲秋十四夜同诸子携觞登一览亭玩月作
胡应麟（明代）

秋高桂华满，夜静兰膏歇。素影流长空，寒光浸天阙。

孤城白露下，万户凉飙发。置酒临高台，长歌对佳节。

忆别蓬莱宫，回首三千劫。蹉跎落风尘，荏苒见华发。

举杯属嫦娥，乞我长生诀。乘云朝太清，飞步还紫闼。

自按霓裳操，重翻羽衣阕。愧彼尘世人，徘徊望圆缺。
题崔悫画白鹭伺龟
张镃（宋代）

能言元绪已失计，潜来公子尤多机。
藏头壳里勿自暴，曳尾泥中胡不归。
遇越州贺仲宣
施肩吾（唐代）

君在镜湖西畔住，四明山下莫经春。

门前几个采莲女，欲泊莲舟无主人。
辇下会里人子蒙饮
黄庶（宋代）

秋风吹客衣，归思入梦寐。
相逢在千里，一饮胜百醉。
果脯随分列，不减到家味。
平生金石心，颠倒独莫弃。
何时不搔首，共话医国计。
恨未得杞梓，欲把斤斧试。
尘埃鞋履穿，各走车马地。
唯兹栖栖怀，酒碗可以慰。
和竖伯梅六题一孤芳二山间三雪中四水边五月
胡寅（宋代）

东阁题诗得绪余，溪头千树映寒空。
莫寻云外瑶台侣，且对尊前鹤发翁。
题江寺禅和
杜荀鹤（唐代）

江寺禅僧似悟禅，坏衣芒履住茅轩。懒求施主修真像，

翻说经文是妄言。出浦钓船惊宿雁，伐岩樵斧迸寒猿。

行人莫问师宗旨，眼不浮华耳不喧。
将出关宿层峰驿，却寄李谏议
杜牧（唐代）

孤驿在重阻，云根掩柴扉。数声暮禽切，万壑秋意归。

心驰碧泉涧，目断青琐闱。明日武关外，梦魂劳远飞。
北园杂咏
陆游（宋代）

闲伴邻翁去荷鉏，林疏历历见村墟。
怪生白鹭飞无数，水落滩生易取鱼。
萧然
释文珦（宋代）

萧然一茅茨，远在青山郭。
岁晚倦行游，来兹解缨络。
功名人莫笑，吾志在丘壑。
试问伏辕驹，何如九霄鹤。
卲少卿挽词二首 其二
刘敞（宋代）

广柳非高盖，空山异昔归。善人天不与，行道涕交挥。

髣髴音容在，留连义故违。安居自传世，闾里尚光辉。
殴妓
李建勋（唐代）

自为专房甚，匆匆有所伤。当时心已悔，彻夜手犹香。

恨枕堆云髻，啼襟搵月黄。起来犹忍恶，剪破绣鸳鸯。
过南邻朱山人水亭
杜甫（唐代）

相近竹参差，相过人不知。幽花欹满树，小水细通池。

归客村非远，残樽席更移。看君多道气，从此数追随。
小游仙四首次金中孚韵 其一 秦女吹箫
童冀（明代）

月冷瑶台语凤凰，紫箫悽断白云乡。西风回首山河异，鳷鹊楼开汉未央。
宿龙泉再用简州韵
岑万（明代）

芙蓉云帐望中微，碧树青莎静掩扉。万里蓬萍叹飘转，廿年衣马未轻肥。

楼台几处人吹笛，砧杵谁家夜捣衣。青鸟不来乡国异，关河回首重迟迟。
题赖盘市法云院二首
李新（宋代）

乱石崖边花蹙锦，斗鸡峰下麦翻云。
青螺着地山浑翠，丹饼乘天日半曛。
山中秋思
黄庚（元代）

石床弹月鹤听琴，玉宇凝秋绝点尘。
万里无云银汉淡，一天风露湿星辰。
题积雪观梅图歌
张宇初（明代）

王猷才气凌冰雪，贞白高居抱孤洁。梅卉中含天地心，重阴不受风霜烈。

芳缛羞同艳冶姿，蘧庐昼暖春阳熙。久知陶谢每同调，静对曲囱千古思。
木绵怨
方回（元代）

湖山一笑乾坤破，欺孤弱寡成迁播。不念六宫将北行，太师双拥婵娟卧。

甬东香艳到漳南，争看并蒂芙蓉过。天兵及颈幸全尸，想见骈肩泪珠堕。

木绵花下痛犹新，已向谁家踏舞茵。长头未及死肉冷，折齿遽专妆面春。

赤城战场夜避火，万里又随燕塞尘。肉食酪浆更苟活，不惭金谷坠楼人。

万户郎君遄卒死，却自金台还故里。嗟尔薄命两佳人，三为人妾亦可已。

巧画蛾眉拙针线，空自纤纤长十指。后堂执乐换小名，更事少年贵公子。

忆昔军中入相时，潜搜密逻渔妖姬。民间妻女凛不保，何啻如花三五枝。

曲江近前少陵恐，今日总孕他人儿。贱获淫婢何所知，但为权臣深惜之。
挽舒君实
戴表元（宋代）

玉比清癯鹤比羸，相看中路忽相遗。
诗才万斛难供歉，药论千箱不起衰。
定有意游轻竹杖，犹余手剪碎松枝。
南山山下徘徊处，曾指佳城示阿宜。
依韵酬太傅张相公见赠
范仲淹（宋代）

出处曾无致主功，南阳为守地犹雄。
醉醒往日惭渔父，得失今朝圆塞翁。
七里河边归带月，百花洲上啸生风。
卧龙乡曲多贤达，愿预逍遥九老中。
次韵奉酬方辉先
陈傅良（宋代）

也知朝士愧山林，猿鹤相怀怨亦深。
屈指落花年荏苒，断魂凋鬓日侵寻。
向来相与期何事，老去谁能会此心。
多谢故人重话旧，独怜志古定遗今。
阮郎归
胡文卿（宋代）

谢娘诗礼有家风。吹窗清昼同。笑言偕老与梁鸿。闺门喜气融。

来月殿，下珠宫。人间春意浓。一尊仙酝祝芳丛。蟠桃千岁红。
自兴县赴保德州途中作
王鸿儒（明代）

缘崖狭径半空行，俯瞰川原梦亦惊。
疏树带烟低若荠，方塘涵水小于枰。
云边紫塞临蕃帐，天际黄河绕汉京。
莫遣壮心容易耗，青编不载腐儒名。
送郤先辈归觐华阴
李洞（唐代）

桂枝博得凤栖枝，欢觐家僮舞翠微。僧向瀑泉声里贺，

鸟穿仙掌指间飞。休停砚笔吟荒庙，永别灯笼赴锁闱。

骚雅近来颓丧甚，送君傍觉有光辉。
杨子曲二首
姚旅（明代）

望郎犹见树，日落浦烟迷。
还知郎宿处，乌在树头啼。
寄弟
张本（明代）

离离丘垄田，郁郁霜露思。相隔二十年，旦暮一何悲。

中途涉万二，天幸复来归。燕安此怀居，愧彼神与祗。

叔兮孝且友，见义能不疑。上念先茔孤，亦闵乃兄痴。

护丧营大葬，勤苦我所知。昨朝尺书来，殷勤咸及兹。

灯下展转读，涕泪沾裳衣。父祔失临穴，子焉庸我为。

我非羽毛寄，饱食冥然飞。田居有素怀，行当事畬菑。

与子奉遗祀，没身以为期。
夜坐
方一夔（宋代）

风叶夜萧骚，寒灯照寂寥。冷泉和月汲，残叶带霜烧。

半白吟髭茁，馀红醉脸潮。旧来樵牧地，小隐不须招。
次韵朱主簿长庆寺赏牡丹
谢肃（明代）

每说花中亦有王，解将秾艳压年芳。翠华浅拂春风暖，仙掌高擎瑞露香。

曾笑太真追胜赏，不劳飞燕比新妆。风流今属群公咏，此日祇园醉几觞。
次韵员子春游马溪二首
李新（宋代）

有花栽性地，余法寄灯房。
虬蜿骈松瘦，钟寒殷谷长。
赤髯班石坐，白骥踏云骧。
一夕参玄客，森森出虎场。
半岭和薇隐韵
王采薇（清代）

半岭幽居好，疏谈向夜分。剑明疑有月，香细欲生云。

新酝皆松术，清娱有典坟。湘帘池上动，苦露湿行裙。
五老峰大明观赠隐者
姚系（唐代）

云观此山北，与君携手稀。林端涉横水，洞口入斜晖。

颇觉鸾鹤涉，忽为烟雾飞。故人清和客，默会琴心微。

丹术幸可授，青龙当未归。悠悠平生意，此日复相违。
御街行（赋帘）
高观国（宋代）

香波半窣深深院。正日上、花阴浅。青丝不动玉钩闲，看翠额、轻浅葱茜。莺声似隔，篆醒微度，爱横影、参差满。

那回低挂朱阑畔。念闲损、无人卷。窥春偷倚不胜情，仿佛见、如花娇面。纤柔缓揭，瞥然飞去，不似春风燕。
戏题稚春杜少陵诗仙
林亦之（宋代）

十年萧萧去武林，橐中唯有谪仙吟。
君今失意还山窟，少陵诗仙如明月。
自怪平生每相似，穷愁嗜好亦如许。
饭颗山头旧相逢，安得娟娟同处所。
故人语我明年冬，或骑大马长安中。
或倚书楼头如蓬，即见双剑终然同。
我闻此语欢且剧，视剧状貌如其笔。
两目津津可终遁，此物应藏月鱼室。
月鱼文字非时好，已问菟裘吾将老。
绿烟亭下黄花时，两手抱取归柴扉。
暮春杂兴
葛起耕（宋代）

兰杜初芳汀水春，鹧鸪啼处草如茵。
双鱼不寄衡皋信，空有灯花入梦频。
尚阳堡即事口号二首 其一
季开生（清代）

新烧悬崖净积莎，远随甲骑渡柴河。虎头在客休投笔，鸡肋从军漫荷戈。

骨肉书传辽塞少，林泉话入故园多。边城老将秋霜下，夜半闻笳起自歌。
潘稼堂先生见留草堂 其一
吴铭道（清代）

耆旧已辽落，床前拜德公。人余柱下史，身是鲁灵宫。

杞宋文何在，齐梁运易终。吾犹及型典，信见剖鸿濛。
寻西明寺僧不在
元稹（唐代）

春来日日到西林，飞锡经行不可寻。

莲池旧是无波水，莫逐狂风起浪心。
余秋责余不归责之诚是也余非敢忘乡井而答以
曾由基（宋代）

兔狡应多穴，孤妖争首丘。
一巢鸠样拙，何计老菟裘。
游宋胡少师横山福寿兰若次韵书壁
虞堪（明代）

每到横山麓，都违濯世氛。僧留夜听雨，我自日看云。

历历前朝寺，桓桓给事坟。凄凉莫嗟感，竹帛已传闻。
初春述怀
周景涛（清代）

五穷入我家，与我生根蒂。害渠果何事，暗中动我制。

坠地无室庐，流转不敢毙。平生泥雨驴，一步一濡滞。

四十知百年，僚底早自筮。只馀玉池肥，静坐自勤闭。

谁知失声哭，痛迸奈何帝。春风非不温，著祫转凄厉。

开门呼苍天，空碧但无际。何曾井蛇惊，坐见国狗猘。

永愧匹夫谅，触事潸以涕。旧闻傅青主，奇方辄焚瘗。

信哉泰山崩，宁作完卵计。待我五百年，人间知有世。
观浙江涛
徐凝（唐代）

浙江悠悠海西绿，惊涛日夜两翻覆。

钱塘郭里看潮人，直至白头看不足。
乐府
司空图（唐代）

宝马跋尘光，双驰照路旁。喧传报戚里，明日幸长杨。
临川道中怅然有感因作遣情
释绍嵩（宋代）

路傍官河一带长，风帆沙鸟认微茫。
人生行乐知能几，世事多虞只自伤。
破衲卷云秋漠漠，淡烟斜日晚荒荒。
不堪吟罢东回首，底处青山是故乡。
秋夜
佚名（唐代）

一夜秋声傍海多，五更寒色早来过。自然羁旅肠堪断，况复猜嫌被网罗。
偈颂一百四十二首 其五十九
释广闻（宋代）

菊花开时是重阳，又言九日是重阳。西风无帽落，西风索索。

南山何处是，南山苍苍。恁么也得，不恁么也得。仰面不见天，低头不见地。

谁知远烟浪，别有好商量。
赠高效士
刘克庄（宋代）

季咸莫测壶丘子，詹尹安知屈大夫。
老子即今无可卜，问君活得几年无。
楚人养狙
刘基（明代）

楚有养狙以为生者，楚人谓之狙公。旦日，必部分众狙于庭，使狙狙率以之山中，求草木之实，赋什一以自奉。或不给，则加鞭箠焉。众狙皆畏苦之，弗敢违也。

一日，有小狙谓众狙曰：“山之果，公所树与？”曰：“否也，天生也。”曰：“非公不得而取与？”曰：“否也，皆得而取也。”曰：“然则吾何假于彼而为之役乎？”言未既，众狙皆寤。

其夕，相与俟狙公之寝，破栅毁柙，取其积，相携而入于林中不复归。狙公卒馁而死。

郁离子曰：“世有以术使民而无道揆者，其如狙公乎！惟其昏而未觉也。一旦有开之，其术穷矣”。
写怀偶成二首 其二
周密（宋代）

梦里区区较短长，鸡虫得失最堪伤。不知贞观凌烟阁，何似南柯审雨堂。

暮四朝三齐得丧，左蛮右触几兴亡。正须痛饮中山酒，细读南华第二章。
铜陵五松山中
宋无（元代）

樵声闻远林，流水隔云深。
茅屋在何处，桃花无路寻。
身黄松上鼠，头白竹间禽。
应有仙家住，避秦来至今。
和答邦直二首 其二
王庭圭（宋代）

系出拾遗扬马后，清词丽句复名家。岂惟草木遭题品，大笔行当判五花。
次韵黄子馀惠双井茶二首 其二
洪适（宋代）

峰横万仞临双井，调护旗枪春怕深。白雪有芽鹰作爪，黄粱无梦蝶何心。

闻名可信非虚语，知味端如赏好音。祇欠谷廉一杯水，末能相就盍朋簪。
绍兴淳熙分命馆职定撰十七首
佚名（隋代）

大享季秋，百执扬厉。
明明太宗，赫赫上帝。
祗牙忱诚，式严圭币。
祚我明德，锡兹来裔。
妙智寺明上人他适因得一游
董嗣杲（宋代）

主僧何所往，閒客自来游。
山阜秋棱劲，村塍稻把稠。
落乌攒梵庑，腥鸽堕经楼。
借鼎烹茶去，无人说赵州。
赏广东部梨花用东坡梅花韵
王弼（明代）

缺月挂在城南村，百花黯惨无精魂。开眼东阑一枝雪，清光回昼寒灯昏。

牵衣昨夜走相觅，风物虽好非吾园。盘龙小椀破春梦，主人颜色如花温。

归来展转久不寐，缟衣月淡扶桑暾。今宵又作省中宿，相思复欲来呼门。

露华飕飕鬓脚冷，主人不出花无言。明当扫拂花下石，我欲往置双清尊。
谒夷齐祠 其一
杨爵（明代）

孟津河下谒夷齐，凄怆风霜盈陌衢。愿借首阳方丈处，藏吾天地一残躯。
题刘商观弈图
虞堪（明代）

平原亦有罗浮事，况尔樵逢弈局仙。刘画李临茅彦勒，桃花源记托陶传。
赠吴吴兴
屈大均（明代）

一麾江海日，宾客几人存。白首携雏凤，炎方听暮猿。

词人推祭酒，故事问开元。葹草持相赠，湘累有一孙。
偈颂十首
释如净（宋代）

黄金妙相，著衣喫饭。
因我礼你，早眠晏起，
咦，谈玄说妙太无端，
切忌拈花自热瞒。
寄司业张公玄略时车驾幸太学
陈琏（明代）

昔日春官小宗伯，几年胄监少司成。弥纶治道多成绩，乐育贤才重有声。

文运兴隆关气数，朝廷尊异在耆英。悬知许国心逾切，期听朝阳綵凤鸣。
咏古
释斯植（宋代）

欲寻仙阙觅仙丹，仙在瀛洲缥缈间。
一自祖龙东去后，更无人到会稽山。
赋得看剑引杯长十韵
孙传庭（明代）

别有临觞意，非关饮兴频。琴樽徒寂寞，诗酒漫逡巡。

狎厌东山妓，喧憎北海宾。胸原饶磊块，世未息烟尘。

何物堪酬主，斯时合致身。龙精惊在握，虎气喜相亲。

雷焕占非偶，风胡辨独真。芙蓉锷上灿，霜雪匣中新。

睥睨怀仇齿，盘桓念蹇屯。连呼尽百斗，此际意谁伦。
咏怀 其四十四
阮籍（魏晋）

河上有丈人，纬萧弃明珠。甘彼藜藿食，乐是蓬蒿庐。

岂效缤纷子，良马骋轻舆。朝生衢路旁，夕瘗横术隅。

欢笑不终晏，俛仰复欷歔。鉴兹二三者，愤懑从此舒。
西村隐居为绕城罗时用题
林弼（明代）

西村竹树净朝晖，万事閒来总息机。一夜小溪春雨过，半篙新水白鸥飞。

草堂作就资谁寄，彭泽归来愿未违。最忆衡门凝望处，平畴十里豆花肥。
姑胥台怀古二首 其一
惠士奇（清代）

五道通诸郡，三江绕故都。白猿终霸越，黑犬竟亡吴。

人去空芳草，春来长绿芜。萧萧杨柳岸，愁杀夜啼乌。
从惟寅乞贝叶经
欧大任（明代）

单传直指意何如，天竺经翻八解馀。我向将军龙象御，山寮分得贝多书。
登司马错古城
刘禹锡（唐代）

将军将秦师，西南奠遐服。故垒清江上，苍烟晦乔木。

登临直萧辰，周览壮前躅。堑平陈叶满，墉高秋蔓绿。

废井抽寒菜，毁台生鲁谷。耕人得古器，宿雨多遗镞。

楚塞郁重叠，蛮溪纷诘曲。留此数仞基，几人伤远目。
奉陪杨使君顼送段校书赴南海幕
皎然（唐代）

硕贤静广州，信为天下贞。屈兹大将佐，藉彼延阁英。

声动柳吴兴，郊饯意不轻。吾知段夫子，高论关苍生。

处以德为藩，出则道可行。遥知南楼会，新景当诗情。

天高林瘴洗，秋远海色清。时泰罢飞檄，唯应颂公成。
同张员外諲詶荅之作
李颀（唐代）

洛中高士日沈冥，手自灌园方带经。王湛床头见周易，长康传里好丹青。

鹖冠葛屦无名位，博弈赋诗聊遣意。清言只到卫家儿，用笔能誇钟太尉。

东篱二月种兰荪，穷巷人稀鸟雀喧。闻道郎官问生事，肯令鬓发老柴门。
送客归广平
韩翃（唐代）

家在赵邯郸，归心辄自欢。晚杯狐腋暖，春雪马毛寒。

孟月途中破，轻冰水上残。到时杨柳色，奈向故园看。
送徐君章秘丞知梁山军
梅尧臣（宋代）

苍壁中江流，孤军水上头。
蛟龙惊鼓角，云雾裛衣裘。
午市巴姑集，危滩楚客愁。
使君才笔健，当似白忠州。
绍定三年寿明仁福慈睿皇太后册宝九首 其七
郊庙朝会歌辞（宋代）

迩臣跪奏，严办必恭。乃御袆褕，升于殿中。慈颜雍穆，和气冲融。

芳流清史，传之无穷。
西轩会中与辛杨诸君同赋
韩维（宋代）

一笑聊为适，非关事赏心。
芳菲逐风尽，时序感人深。
世事无多问，香醪且细斟。
更须乘月色，潇洒坐中林。
清波引
姜夔（宋代）

大别之幽处，无一日不在心目间。胜友二三，极意吟尝。朅来湘浦，岁晚凄然，步绕园梅，摛笔以赋

冷云迷浦。倩谁唤、玉妃起舞。岁华如许。野梅弄眉妩。屐齿印苍藓，渐为寻花来去。自随秋雁南来，望江国、渺何处。

新诗漫与。好风景、长是暗度。故人知否。抱幽恨难语。何时共渔艇，莫负沧浪烟雨。况有清夜啼猿，怨人良苦。
前纪时行
陈著（宋代）

孟春朔日雷声发，雷后兼旬雨不歇。
仲春之朔近春分，一夜风不四山白。
丰歉气候看春头，乃今变异连两月。
阴阳磅礴天地閒，自有常程更闭泄。
今此胡为颠倒行，阖阖万物失其节。
欲一出门泥泞深，巡檐问天天默默。
老农忽从何处来，谓见岁时记中说。
鸡旦之雷虽非时，犹曰其占多黍稷。
今朝有不却非宜，米价当踊民食缺。
吉者未几凶者继，所喜转为忧惙惙。
向来好事多不应，才说乖证不可活。
黯然相对尚何言，但愿所应在雷在不在不。
寄襄邑宰丁阳叔
孔武仲（宋代）

溪上一杯酒，送君今几时。
譬如霜林箨，浩荡从风吹。
初飘清湘滨，今落浊汴湄。
蹉跎虽渐老，相见更容怡。
尚赖城市俗，蓝舆远追随。
鸣驺惊雁鹜，笑语在空陂。
会食古道场，僧房静帘帷。
败荷覆一水，落叶鸣轩墀。
偶坐亦无事，幽来更何之。
旁有宋襄墓，高坟映深祠。
炉烟已寂寞，拱木相蔽亏。
意象宛如在，兴亡真可悲。
寥寥千余年，华采几纷披。
有如蛙争水，顷刻成枯池。
池尽复为陆，陆黍秋离离。
追惟泓之战，语阔气甚夷。
狗颈不急搦，干将仍倒持。
欲将鸟合众，慕彼鹰扬师。
首领几不完，身复为囚羁。
好大不量力，荒哉徙尔为。
曾不如勾践，潜军卷旌麾。
夜上姑苏台，吴人犹不知。
用兵贵权谋，高言竟何施。
从兹以名邑，留作永世规。
隧道彷佛在，披榛犹可窥。
陈迹何足究，吾侪宁好奇。
又上金山殿，平瞰天一涯。
横飙音群铎，惊鸟投深枝。
清兴乘未尽，夕阳已纷驰。
流水复相促，扁舟从此移。
怒号入旅枕，先声戒寒期。
相过不可得，况复穷游嬉。
后会果安在，张本以今诗。
夜坐
饶介（元代）

学默三年漫不应，流光一去意无征。
缘如发白因循染，道似山青自在凝。
犹有形骸生影迹，却将文字寄名称。
一川月色多于水，更着秋霜见底澄。
颂古二十六首
释嗣宗（宋代）

不是心兮不是物，那吒夜入苍龙窟。
铁鞭击碎明月珠，从教大地如翻墨。
金缕曲·三十自嘲
邹韬（清代）

往事休回首。想当年、茅檐弧矢，所期良厚。空盼峥嵘头角好，不作若敖鬼后。

竟容易、半生辜负。三十光阴如梦幻，惯劳劳、橐笔天涯走。

销意气，付尊酒。

山林廊庙皆难就。君莫笑、荒唐落拓，无聊夸口。狂到世人皆欲杀，愤俗依然如旧。

说甚么、怀才无偶。惟有深情忘不得，猛西风、吹得心儿透。

黄菊艳，沈腰瘦。
次韵答达善季辩
舒岳祥（宋代）

眼暗书多误，牙摇饭著沙。
山林消几屐，天地总浮家。
故国帛书雁，荒园鼓吹蛙。
经年无驿使，何处问京华。
李家娘
吴嘉纪（清代）

城中山白死人骨，城外水赤死人血。
杀人一百四十万，新城旧城内有几人活？
妻方对镜，夫已堕首；腥刀入鞘，红颜随走。
西家女，东家妇，如花李家娘，亦落强梁手。
手牵拽语，兜离笳吹。团团日低．归拥曼睩蛾眉。
独有李家娘，不入穹庐栖。
岂无利刃，断人肌肤，转嗔为悦，心念彼姝，
彼姝孔多，容貌不如他。
岂是贪生，夫子昨分散，未知存与亡。
女伴何好，发泽衣香，甘言来劝李家娘。
李家娘，肠崩摧，箠挞磨灭，珠玉成灰。
愁思结衣带，千结百结解不开。
李家娘，坐军中，夜深起望，不见故夫子，
唯闻战马嘶悲风；又见邗沟月，清辉漾漾明心胸。
令下止杀残人生，寨外人来，殊似舅声。
云我故夫子，身没乱刀兵。恸仆厚地，哀号苍旻！
夫既殁，妻复何求？脑髓与壁，心肺与雠。
不嫌剖腹截头，俾观者觳觫似羊牛。
若羊若牛何人？东家妇，西家女。来日撤营北去，驰驱辛苦。
鸿鹄飞上天，毚兔不离土。乡园回忆李家娘，明驼背上泪如雨!
井陉道中
苏祐（明代）

迢递经恒野，崎岖薄井陉。
晚风吹雨过，山色入云青。
车路愁方轨，旗亭可建瓴。
太行真地险，拟勒北山铭。
早行
刘攽（宋代）

东方未明天紫色，凉风吹空声恻恻。船人起语鸟奋翼，兼葭恻恻江水白。

石潭转旋蛟龙窟，岩壁冥蒙虎豹迹。生存古木数十围，老死悬藤百馀尺。

民生有为俱事役，岂独羁人不遑息。商歌浊酒聊慰怀，君不见仲尼旅人常接淅。
雪后过集贤裴令公旧宅有感
白居易（唐代）

梁王捐馆后，枚叟过门时。有泪人还泣，无情雪不知。

台亭留尽在，宾客散何之。唯有萧条雁，时来下故池。
题何德深溪南小隐
成廷圭（元代）

宰相官之不受招，碧梧林巷自逍遥。溪头二月花先发，洞里千逍雪未消。

朝士过门时载酒，仙人飞佩夜吹箫。社图谁写耆英会，还肯中间著老樵。
挽毛奉议诗二首 其二
汪藻（宋代）

玉立簪缨底，平生耻自媒。次山初漫仕，元亮即归来。

竟老金闺籍，虚缠蕙帐哀。盛名知不朽，妙语写琼瑰。
以云南芥菜送文玉文玉有诗用韵荅之
邵宝（明代）

病起亲畦菜，常怀饭我恩。有方能入药，无和未成飧。

迹比䲭蹲野，心忘鴳适樊。慈闱亦知味，吾不愧曾元。
白头吟
杨维桢（元代）

长夜白头吟，新丝理故琴。
莫将一日意，误结百年心。
送友人归江南
张乔（唐代）

辛勤同失意，迢递独还家。落日江边笛，残春岛上花。

亲安诚可喜，道在亦何嗟。谁伴高吟处，晴天望九华。
路岐重赋
武元衡（唐代）

芳郊欲别阑干泪，故国难期聚散云。

分手更逢江驿暮，马嘶猿叫不堪闻。
洞仙歌
史承谦（清代）

层冈如抱，对神标华发，千古风流未消歇。自沉香亭北，咏罢名花，归来后，处处题诗留碣。

东篱曾种菊，一种高情，应与柴桑共超越。采石暮江边，宫锦沉埋，更难觅、谪仙香骨。

料乘醉、狂魂定重来，忽飞上峰头，化为明月。
送程左史以右撰知夔州分韵得重字
魏了翁（宋代）

烟草暝江湖，霜风缬郊垄。
黎明北门道，杂遝冠盖拥。
程侯倦左墄，引去何太勇。
沪江春信回，书殿星极捧。
帝念夔子国，侧耕地荒茸。
吏饕赋政烦，室罄小人恐。
申命亟极麾，遫驱毋上冢。
彤幨下霄汉，环佩锵璧珙。
山川洗凄戚，草木企孤耸。
斧斤刈伐余，急与护把拱。
古人为己学，非以博华宠。
事业贯千载，富贵不旋踵。
原言树风声，永作蜀山重。
毌清臣中散挽词三首 其二
范纯仁（宋代）

奉使频联职，宽条喜共颁。蒹葭倚白玉，培塿对高山。

勇退输先识，荣归得早閒。塞垣闻讣日，感旧涕潺湲。
送张云岊入堆蓝二首 其二
区怀瑞（明代）

搴蓝成独往，疲梦一相从。恍是云中侣，因之谷口逢。

双缄漳水鲤，几尺葛陂龙。纵觅蒲鞭暇，秋来事事慵。
重经故人旧居
释绍嵩（宋代）

五字研成举世传，醉吟朝夕在樊川。
江南海北三千里，雨散云樊二十年。
壁上尘黏蒲叶扇，镜中人入洞庭烟。
倦游客子心无际，遐想星轺思惘然。
张公洞
李栖筠（唐代）

一径深窈窕，上升翠微中。忽然灵洞前，日月开仙宫。

道士十二人，往还驭清风。焚香入深洞，巨石如虚空。

夙夜备蘋藻，诏书祠张公。五云何裴回，玄鹤下苍穹。

我本道门子，愿言出尘笼。扫除方寸间，几与神灵通。

宿昔勤梦想，契之在深衷。迟回将不还，章绶系我躬。

稽首谢真侣，辞满归崆峒。
同曹元章游新安寺
刘过（宋代）

畏暑倦杯酌，修廊散步行。
寺深藏古意，蝉老带秋声。
去就诸缘薄，穷通一念轻。
更寻水清处，为我濯尘缨。
用前韵奉寄西阜叔父 其二
罗钦顺（明代）

仕路崎岖不出高，有心那得为人劳。细签大押干何事，枉费山中万兔毫。